Torsdag på Christiansborg blev der afholdt et møde for at redde SIFA TV-bingo. De står til, fra 1. januar 2021, at underlægges en strammere afgift. Det vil ifølge SIFA give TV-bingo dødsstødet - og få betydning for hundredevis af nordjyske foreninger.

Juleaften, Gamle Ole og Det uheldige tal. Fra 1. januar 2021 vil det være slut med den gode, gamle bingo-lingo på TV, når en ny lov om afgift på spil træder i kraft. Det vil nemlig få den betydning, at Danmarks ældste TV-underholdning, SIFA TV-bingo, må gå hjem uden gevinst. Det har vakt kritik, og derfor var der torsdag bevilliget et såkaldt foretræde for Folketingets skatteudvalg, hvor bingovært Peter Skram fremførte sine synspunkter i forbindelse med den nye afgiftstramning for onlinespil. Bingovært: - Det er ikke rimeligt I 35 år har Peter Skram stået i spidsen for Danmarks ældste TV program - kun overgået af TV Avisen. SIFAs bingospil, der i dag er landsdækende, sender 365 timers direkte fjernsyn. Men når den nye lov træder i kraft, betyder det, at afgiften på bruttospilindtægter stiger fra 20 til 28 procent, hvilket vil ramme SIFAs TV-bingospil hårdt. - Vi betaler i forvejen to millioner kroner i afgift, og hvis loven ikke bliver lavet om, vil det beløb stige til tre millioner kroner for os. Og dén million, vi skal af med ekstra, er den vi bruger på at uddele til trængende foreninger i Aalborg og omegn. Det er da ikke rimeligt, siger Peter Skram, der i dag fik muligheden for at argumentere for, hvorfor foretagendet ikke må gå tabt. Forkert at sætte SIFA i kategori med kasinospil Fra foreningslivet har der også været kritiske røster. Ole Nielsen, bestyrelsesformand for Samvirkende Idræts Foreninger Aalborg, mener, at det er dybt fejlagtigt at sætte SIFA TV-bingo i kategorien som formidler af væddemål og kasinospil. Den nye afgift vil, ifølge Ole Nielsen, tage livet af SIFA TV-bingo. Hvis SIFA TV-bingo skal have lov til fortsat at eksistere, kræver det, at de bliver omlagt en anden kategori, så de ikke længere er underlagt afgifterne for spil og lotto. Og sker det ikke, står SIFA TV-bingo til at miste hele deres overskud. Hjælper hundredevis af foreninger Én af de ting, der, ifølge Ole Nielsen, gør SIFA TV-bingo værd at kæmpe for, er - udover i sig selv at bibevare Danmarks ældste TV-underholningsprogram - dét, deres overskud går til. Nemlig foreningslivet i Aalborg. I de 35 år der har været spillet bingo hos SIFA i Aalborg, har over 200 foreninger og klubber nemlig nydt godt af det overskud som det poulære bingospil giver hvert år, i alt er der blevet uddelt over 50 millioner kroner siden starten. Foreningslivet er i forvejen økonomisk presset, og fratagelse af støtte kan få store konsekvenser for mange af de ramte foreninger, lyder det fra Ole Nielsen. Stor betydning for AaB Ishockey AaB ishockey er én af de foreninger, der nyder godt af SIFA TV-bingo. Det fortæller formand for AaB Ishockey, Preben Jensen, da TV2 Nord mødte ham til træning på isen i Gigantium. - Vi bruger over 750.000 kr på at leje busser til vores ungdomsishockeyspillere hvert år. Vi nyder godt af, at vi hvert år kan søge SIFA om et tilskud til de dyre busudgifter. Det betyder, at vi ikke har sat vores kontingent op for ungdomsspillerne i klubben de sidste otte år, fordi vi hvert år modtager et tilskud fra SIFA , siger Preben Jensen. Fortrøstningsfuld efter møde Mens ungdomsspillerne torsdag var på isen i Aalborg, rystede bingoværten posen foran skatteudvalget, der fik pladen fuld med gode argumenter fra bingoværten. Peter Skram er bekymret for de mange, der hver dag sætter sig foran TV 'et for at spille bingo. - Hvis jeg skal være ærlig, så synes vi ikke kan være bekendt overfor de mange, der i de her hårde coronatider sidder alene, og for 25 kroner får en times harmløs underholdning, siger Peter Skram. Han var dog fortrøstningsfuld efter mødet med skatteudvalget. - Vi er blevet lovet et nyt møde i skatteministeriet. Men hvis ikke loven bliver ændret, ser det skidt ud. Bingoværten fik god opbakning fra flere medlemmer fra skatteudvalget. Anne Honore Østergaard fra Venstre sagde endda ligeud, at "SIFAs bingo skal vi da ikke af med". Lisbeth Bech Nielsen fra SF lovede at gå til skatteministeren med det krav, at loven skal laves sådan, at den varslede afgift ikke rammer SIFA TV-bingo.